13. Διατλαντικές σχέσεις (ψηφοφορία) 
- Πρόταση ψηφίσματος
- Πριν από την ψηφοφορία επί της παραγράφου 13
Sophia in 't Veld
(EN) Κύριε Πρόεδρε, θέλω να προτείνω τις εξής αλλαγές στην παράγραφο 13. Πρώτον, η λέξη "χαιρετίζει" να αντικατασταθεί με τις λέξεις "λαμβάνει γνώση". Δεύτερον, προσθέτουμε στο τέλος: "εκφράζει τη λύπη του, ωστόσο, για την έλλειψη δημοκρατικού ελέγχου λόγω του αποκλεισμού του Ευρωπαϊκού Κοινοβουλίου και των εθνικών κοινοβουλίων από αυτόν τον διάλογο". Τέλος, προτείνουμε επίσης τη διαγραφή της λέξης "πολιτικό" πριν από το "πλαίσιο".
José Ignacio Salafranca Sánchez-Neyra
(ES) Κύριε Πρόεδρε επιθυμώ απλά να πω ότι η Ομάδα μου θα συμφωνούσε με δύο από τις αναφορές που έγιναν: την αλλαγή της λέξης "χαιρετίζει" σε "λαμβάνει γνώση" και τη διαγραφή της λέξη "πολιτικό".
Για να μπορέσουμε να δεχτούμε αυτή την πρόταση, ωστόσο, θα θέλαμε να προσθέσουμε μια θετική φράση και να πούμε: "ζητεί, ωστόσο, προκειμένου να δοθεί ευρύτερη δημοκρατική νομιμοποίηση στον διάλογο, να συμμετάσχει σ' αυτόν το Ευρωπαϊκό Κοινοβούλιο".
Sophia in 't Veld
(EN) Κύριε Πρόεδρε, πιστεύω ότι αυτό είναι αποδεκτό.
(Εγκρίνονται οι προφορικές τροπολογίες)
